b'\n_START_ARTICLE_\nGnassingb\xc3\xa9 Eyad\xc3\xa9ma\n_START_SECTION_\n\xc5\xbdivljenjepis\n_START_PARAGRAPH_\nV letih od 1953 do 1961 je Eyadema pod svojim rojstnim imenom Etienne Eyadema slu\xc5\xbeil v francoski armadi v Al\xc5\xbeiriji in Indokini. Po tem, ko se je Togo leta 1960 osamosvojil pa so mu, tako kot mnogim drugim veteranom iz francoske vojske, prepovedali vstop v armado novo ustanovljene dr\xc5\xbeave. Nezadovoljstvo teh veteranov je vodilo v dr\xc5\xbeavni udar, ki so ga izvedli pod vodstvom Emmanuela Bodjolle leta 1963. Po lastnih besedah naj bi prav Eyadema ustrelil prvega predsednika Toga, Sylvanusa Olympio. Eyadema je tako postal na\xc4\x8delnik kabineta predsednika Toga, \xc5\xa1tiri leta kasneje pa je vodil novi dr\xc5\xbeavni udar, s katerim je sam prevzel oblast. Postal je predsednik dr\xc5\xbeave, kamor je vklju\xc4\x8dil tudi vlogo ministrskega predsednika ter obrambnega ministra. Hkrati je prepovedal vse politi\xc4\x8dne stranke. Nato je zmagal na vseh predsedni\xc5\xa1kih volitvah (po mnenju ve\xc4\x8dine opazovalcev so bile prirejene zaradi \xc4\x8desar je Evropska Unija leta 1993 ukinila finan\xc4\x8dno pomo\xc4\x8d tej dr\xc5\xbeavi) do leta 2002, ko so spremenili ustavo in odstranili vse formalne omejitve predsedni\xc5\xa1kih mandatov. Eyadema je tako ostal predsednik vse do svoje smrti leta 2005.\n_START_SECTION_\nObdobje vladavine\n_START_PARAGRAPH_\nObdobje Eyademove vladavine je bilo tipi\xc4\x8dno diktatorsko. Zaznamovano je bilo z zatiranjem politi\xc4\x8dnih nasprotnikov, mu\xc4\x8denjem in podobnimi metodami za zastrahovanje ljudstva. Kljub tem metodam mu ni nikoli uspelo povsem zatreti opozicije, tako, da je bilo nanj izvedeno veliko \xc5\xa1tevilo atentatov, ki pa je vse po vrsti pre\xc5\xbeivel. Leta 1974 je bil tudi edini pre\xc5\xbeiveli v letalski nesre\xc4\x8di, ko je njegovo letalo strmoglavilo na severu Toga._NEWLINE_Eyadema je imel za \xc4\x8dasa vladavine veliko \xc5\xa1tevilo \xc5\xbeena s katerimi naj bi imel pribli\xc5\xbeno sto otrok. Po uradnih podatkih naj bi Gnassingbe Eyadema umrl zaradi sr\xc4\x8dnega napada leta 2005. Po njegovi smrti je za kratek \xc4\x8das oblast prevzel njegov sin Faure Gnassingb\xc3\xa9.'